ועדת החקירה הפרלמנטרית בנושא האלימות בספורט, כנסת 15, פרוטוקול מספר 22, 2002-06-04 00:00

אבשלום וילן: אני מבקש לפתוח את ישיבת ועדת החקירה הפרלמנטרית בנושא האלימות בספורט.

אבשלום וילן: כוונתנו לסכם היום את הפעילות	שלנו בשתי העונות האחרונות.

אבשלום וילן: הזמנו את יושב-ראש הכנסת, שמכבד אותנו בנוכחותו ותיכף הוא יאמר כמה מלים.

אבשלום וילן: דבר ראשון, אני רוצה לברך את נבחרת ישראל בכדורגל נשים שהערב מתמודדת במוקדמות אליפות העולם בכדורגל מול אסטוניה.

אבשלום וילן: ביום חמישי היא תתמודד מול קרואטיה.

אבשלום וילן: קודם כל נאחל להם הצלחה.

אבשלום וילן: אדוני היושב-ראש, פנית אלי לפני שנה וחצי לראשונה בנושא הקמת הוועדה.

אבשלום וילן: הערכתי שתהיה עבודה של מספר חודשים ובזה פחות או יותר נתייצב.

אבשלום וילן: מהר מאוד הסתבר שיש פה מכלול שלם של נושאים שבמובן מסוים - אולי אחרי כן אתה תתייחס לזה - היה היגיון רב בכך שדווקא כנסת ישראל תלווה אותם.

אבשלום וילן: בעצם אנחנו עוסקים לא רק בספורט.

אבשלום וילן: אנחנו עוסקים בתחום שלם של תרבות התנהגות, של תרבות המונים, של יכולת תקשורת בתוך החברה הישראלית, שכוללת גם יהודים, גם ערבים, גם עולים חדשים.

אבשלום וילן: זה מכלול שלם שהוא מעין ראי שמשפיע על כל החברה הישראלית בכל הרבדים שלה.

אבשלום וילן: בראשית דיוני הוועדה הטענה המרכזית, בעיקר של אנשי משטרת ישראל, היתה שאין להם כלים, שהמצב המשפטי והחוקתי הוא כזה שלא מאפשר להם להתמודד כראוי לבלימת האלימות.

אבשלום וילן: הוועדה הזאת יזמה שורה של חוקים ולאחר מכן העבירה אותם, במשותף עם משרדי הממשלה השונים.

אבשלום וילן: העברנו שינוי בחוק הבטיחות במקומות ציבוריים שמאפשר את הורדת הגדרות במגרשים.

אבשלום וילן: זה נעשה גם לאור המקרה המצער בחיפה לפני שנה, אז נפצע הנער אמיר רנד שעד היום שוכב מחוסר הכרה.

אבשלום וילן: הוועדה יזמה את הגברת הענישה והחרפתה על מי שיכנס אל המגרשים, לאור אפשרות הורדת הגדרות.

אבשלום וילן: היא נתנה כלים למשטרת ישראל לעצור את האנשים, גם בזמן אמת וגם על בסיס צילומי וידיאו, להביאם לשיפוט מהיר ולהרחיקם עד שנתיים מהמגרשים.

אבשלום וילן: היא יצרה אפשרויות חדשות לגמרי בתחום הטיפול במה שאנחנו קוראים לו "קומץ המתפרעים", מוקדי הכוח שמפריעים בכל משחק.

אבשלום וילן: לצערי במבחן הראשון שהחקיקה הזאת עמדה בו היא נכשלה.

אבשלום וילן: זה היה בהתפרעות במשחק הלפני האחרון של העונה בחיפה.

אבשלום וילן: במשחק האחרון של העונה בחיפה משטרת ישראל כבר יישמה חלק מהלקחים.

אבשלום וילן: בנושא הגזענות היתה בהחלט התקדמות.

אבשלום וילן: ההתאחדות לכדורגל, בעקבות הפנייה שלנו להחמרת הענישה בנושא הקריאות הגזעניות, חזרה והודיעה לקבוצות על אימוץ תקנון אופ"א; איגוד הכדורסל, בעקבות אירוע אלימות בגמר גביע הכדורסל לנשים, שינה את התקנון והכניס שם קטע שעוסק באלימות ובגזענות, כולל ענישה.

אבשלום וילן: לא הייתי אומר שזה בגלל עבודת הוועדה אבל לפחות בעונה האחרונה אני מוכרח לציין שבתחום הגזענות, הקריאות הגזעניות, הנהמות וכולי, היתה בפירוש ירידה.

אבשלום וילן: לגבי התחום החינוכי: יושב איתנו מר אברהם זוכמן ממשרד החינוך.

אבשלום וילן: הם עשו עבודה בהחלט יפה בנושא של החינוך להגינות, ברמת בתי-הספר התיכוניים וברמה של פרויקטים ניסיוניים.

אבשלום וילן: אם ירצו, יפרטו.

אבשלום וילן: זה מופיע גם בחוברת.

אבשלום וילן: גם הטלוויזיה החינוכית הציגה פה פרויקט יפה של חינוך להגינות עם כתבי הספורט ודיווחה לנו על המשך הפעילות שלהם.

אבשלום וילן: הבאנו לוועדה מקרה חריג של אלימות בקרב בתי-ספר תיכוניים, מקרה שאירע בבית-ספר מטרווסט ברעננה.

אבשלום וילן: הם הופיעו פה בשתי ישיבות והציגו בפנינו את הלקחים החינוכיים שלהם, כדי שאפשר יהיה ללמוד וללמד.

אבשלום וילן: בשנתיים האחרונות הוועדה ישבה בערך אחת לשבועיים.

אבשלום וילן: הבאנו כל מיני מקרים שאירעו בשטח וניסינו להתמודד איתם.

אבשלום וילן: אני מוכרח לציין שבמובן הזה היינו ראי, אבל גם התחברנו.

אבשלום וילן: לדוגמה, בדוח הביניים כבר עסקנו בכל הנושא של ההימורים הבלתי חוקיים.

אבשלום וילן: כבר אז המלצנו על טיפול והשנה אכן נתחיל לטפל בזה.

אבשלום וילן: קיימנו ישיבה, לפני שכל פרשיות השופטים התפוצצו.

אבשלום וילן: לאחר מכן קיימנו עוד מספר ישיבות גם עם הכדורגלן ישראל כהן בשל אירועי המשחק שבו הוא היה מעורב ונפגשנו גם עם אנשי המועצה להסדר ההימורים בספורט ועם אחרים בעקבות פרשת השופטים.

אבשלום וילן: ועדת החינוך והתרבות, בראשות חבר הכנסת זבולון אורלב, החליטה שהיא רוצה להיכנס לנושא הזה באופן רציני.

אבשלום וילן: לדעתי הבעיה שלנו, אדוני היושב-ראש, היא בעצם איך לטפל בנושאים האלה לאורך זמן.

אבשלום וילן: אם אני מסכם את השנה וחצי בהן פעלה הוועדה, אנחנו בהחלט הצלחנו להביא למודעות ציבורית את קיום הוועדה ואת העובדה שכנסת ישראל לא מתעלמת ממה שקורה בתחום האלימות ומנסה להוביל לכיוון אחר.

אבשלום וילן: עשינו שינויי חקיקה שיסתיימו היום, אני מקווה, כשהחוק של חבר הכנסת אליעזר זנדברג האוסר על ספסרות בכרטיסי מופעים - כשהנפגעים העיקריים הם בני נוער ואחרים - יעלה אחר-הצהרים לקריאה שניה ושלישית.

אבשלום וילן: הוועדה אימצה את הצעת החוק והליכי החקיקה התקדמו לאחר מכן בוועדת החוקה, חוק ומשפט.

אבשלום וילן: אני מקווה שהיום הכנסת תאשר אותו.

אבשלום וילן: ציינתי גם את שינויי החקיקה שהובלנו בחוק הבטיחות במקומות ציבוריים.

אבשלום וילן: אם אני מסתכל על ההמלצות האחרות בדוח הביניים, יש פה בעיה קשה לאורך זמן.

אבשלום וילן: לדוגמה, בתחום המתקנים.

אבשלום וילן: אנו נתקלים באלימות גם בליגות הנמוכות, שם היא בין היתר פונקציה של מתקנים.

אבשלום וילן: המלצנו למועצה להסדר ההימורים בספורט ולהתאחדות לכדורגל לאמץ תכנית השקעות אחרת, לבנות מגרשים אזוריים בצפון ובנגב ולאפשר לקבוצות בליגות הנמוכות לשחק במתקנים טובים.

אבשלום וילן: זה צריך לעלות כסף.

אבשלום וילן: התחילו עכשיו בתכניות הימורים חדשות שבהחלט מזרימות כסף למועצה להסדר ההימורים בספורט.

אבשלום וילן: אנחנו נצטרך להמשיך לקדם את זה.

אבשלום וילן: הטיפול בנושא האלימות הוא טיפול מתמשך.

אבשלום וילן: השאלה היא איך להפנים את הנורמות ואיך לעקוב לאורך זמן אחר שינויי החקיקה והשינויים בתרבות ההתנהגות שאנחנו מנסים להוביל.

אבשלום וילן: נכון שהיתה לנו תקרית מסוימת לפני כחודש כאשר קיימנו ישיבת חירום והופיע פה שר המדע, התרבות והספורט והתלונן על כך שאנשי ההתאחדות לכדורגל לא הגיעו לישיבה.

אבשלום וילן: אמרתי כבר קודם ואני אומר גם עכשיו אל מול המצלמה, להוציא פעם אחת כשהישיבה זומנה בהתרעה קצרה, לכל הישיבות הגיעו כל המוזמנים.

אבשלום וילן: בהחלט זכינו לשיתוף פעולה מלא מצד כל הגורמים: משרדי הממשלה, משטרת ישראל וההתאחדויות.

אבשלום וילן: אני חושב שהדבר החשוב ביותר הוא שאנחנו כמחוקקים וגם כרשות מבצעת לא נכפה את עצמנו על איגודי הספורט, שהם בעצם איגודים וולונטריים.

אבשלום וילן: אני לא רוצה להיות במצב שכנסת ישראל תכתיב להתאחדות לכדורגל או לאיגוד הכדורסל כיצד לנהוג ואיך לעשות.

אבשלום וילן: מאידך גיסא, בקטעים מסוימים כאשר יש לנו המלצות אנחנו בפירוש צריכים לנסות להשפיע.

אבשלום וילן: אני חושב שהדבר החשוב ביותר הוא שלאורך זמן המסקנות שלנו ייושמו ויטופלו.

אבשלום וילן: נוכל לעקוב ולהגיד שנה מהיום, שנתיים מהיום, שלוש שנים מהיום שחל שינוי משמעותי.

אבשלום וילן: אני יודע שהרבה אנשים התפלאו קצת על ההפסד של ערב הסעודית בפתיחת המונדיאל למערב גרמניה 8-0.

אבשלום וילן: קשה להתפאר בעובדה שאנחנו רק לפני מספר שבועות הפסדנו במשחק הכנה לגרמנים 7-1.

אבשלום וילן: זה אולי גם הפער ברמות.

אבשלום וילן: הזמנו לכאן את מר דיויד שטרן שב-15 השנים האחרונות הוא האיש שמוביל את ליגת ה-NBA האמריקאית.

אבשלום וילן: אני מאוד מקווה שבעונה הבאה הוא אכן יגיע כאורח לכנסת ויציג בפני הוועדה איך במהלך 15 שנים הוא הצליח להפוך את ליגת ה-NBA מליגה שבה היו גם אלימות וגם התפרעויות לליגה שצופים נהנים לבוא אליה, עם משפחות, ילדים, נשים, מבוגרים וצעירים והיא בעצם חגיגה ספורטיבית אחת גדולה.

אבשלום וילן: זאת דוגמה שעומדת מול עינינו מצד אחד, והדוגמה האירופאית עומדת בפנינו מצד שני.

אבשלום וילן: אני מאמין שאם נשפר את זה אז גם הצד המקצועי ישתפר וה-7-1 יהפוך אולי עוד שני מונדיאלים לתוצאה יותר חיובית.

אברהם בורג: תודה רבה אדוני היושב-ראש.

אברהם בורג: חברים וחברות, אני מזכיר שאני ביקשתי מחבר הכנסת אבשלום וילן להקים את הוועדה הזאת.

אברהם בורג: היתה לי הרגשה שהאלימות עברה גבול מסוים, שהנהמות עלו מעבר לרמה מסוימת.

אברהם בורג: דומני שהאירוע שהקפיץ אותי אז היה איומים שהופנו כלפי מר משה תאומים, כשניקבו את גלגלי המכונית שלו.

אברהם בורג: פתאום הרגשתי שזה כבר עובר מעבר למה שהייתי אומר שהוא השתלהבות יצרים סבירה שאנחנו מפגינים מידי פעם למר דן קסטן ביציעים במלחה, שזה עובר את הגבול.

אברהם בורג: כשזה כבר מגיע לסיכון חיי אדם, צריך לשים לזה לב.

אברהם בורג: בלי שאני אכנס כרגע לתוצר הפרלמנטרי, אני חושב שעצם העובדה שיש במקום כלשהו אצבע ציבורית על הדופק בנושא הזה עושה משהו להרגעה.

אברהם בורג: בין אם יותר או פחות, בין אם יש חקיקה או אין חקיקה.

אברהם בורג: ברור שהמשטרה מודעת שצריך לבוא מידי פעם לדווח ושיש התרחשות בנושא הזה.

אברהם בורג: במדורי הספורט יש כר נרחב לכיסוי גם של האלימות וגם של המאבק באלימות.

אברהם בורג: זה לא כמו שאתה נניח נאבק בפשע ברחובות ואין לך כמעט מקום להביע את הדברים כי התקשורת היא מאוד סנסציונית.

אברהם בורג: התקשורת הספורטיבית היא מאוד סנסציונית בכותרות שלה אבל יש בה כל-כך הרבה מקום, שגם מה שקורה כאן יכול לבוא לידי ביטוי.

אברהם בורג: התוצאה היא שגם כמעט אחרון האוהדים שמתפרע ביום ראשון יודע שביום שני אנחנו נעסוק בזה כאן וביום שלישי תהיה על זה תגובה כלשהי שתבוא לידי ביטוי בשבת שלאחריה, או בעונה שלאחריה.

אברהם בורג: לכן אני חושב שהעבודה היא אפקטיבית.

אברהם בורג: הדבר הראשון שאני רוצה להגיד הוא שצריך להמשיך את העבודה הזאת.

אברהם בורג: אני רואה את הדוח הזה ככתבו וכלשונו כסיכום תקופתי, כדוח ביניים.

אברהם בורג: צריך להמשיך לפעול.

אברהם בורג: גם כשכבר תיגמר כל האלימות צריך להמשיך לשבת עם האצבע על הדופק כדי שהיא לא תתעורר מחדש.

אברהם בורג: נושא שני, אי אפשר לנתק בין חברה אלימה לבין תופעות של אלימות בספורט.

אברהם בורג: כאשר חיים במציאות של מלחמה, שמתבטאת ברחוב, בכבישים וכולי - גם בספורט זה בא לידי ביטוי.

אברהם בורג: אין מה לעשות, אנחנו חברה מאוד אגרסיבית, מאוד אלימה ומאוד מאוד בוטה.

אברהם בורג: אלא שאנחנו באיזה מקום פספסנו - אני יודע שאני מתפרץ לדלת פתוחה - פספסנו את סוגיית האחריות.

אברהם בורג: אני רוצה להגיד משהו בנושא האחריות.

אברהם בורג: כאשר יחיד אלים בביתו, אז זה היחיד מול משפחתו או מול הקהילה שלו.

אברהם בורג: כאשר אדם הוא עבריין, או דורס בכביש, הוא יחיד בתוך מולקולה.

אברהם בורג: כאשר אדם אלים בתוך מערכת ספורטיבית, הוא עדיין לא תמיד רואה את הקשר, שהאלימות שלו ביציע תפגע בקבוצה שהוא אוהב.

אברהם בורג: לפעמים הוא חושב שהאלימות שלו תעזור לקבוצה ושכך הוא אוהד יותר טוב.

אברהם בורג: היום התפרסמה כותרת: "מיליארד סינים יהיו השחקן ה-12 במגרש".

אברהם בורג: אוהד חושב שאם הוא מאוד אסרטיבי ומאוד צעקן ונורא אוהד, עד כדי אובדן העשתונות, הוא עוזר לקבוצה שלו.

אברהם בורג: בהרבה מאוד מקרים זה נכון אבל אסור לעבור את הגבול.

אברהם בורג: אני תיכף אתן דוגמה מה זה מעבר גבול שבעיני הוא כמעט שיא חוסר הלגיטימיות עלי אדמות.

אברהם בורג: עלינו להגיע למצב שאנחנו נייצר קשר, שכאשר קבוצת אוהדים או אוהד יחיד נוקטים באלימות -הקבוצה נפגעת.

אברהם בורג: אז האוהד צריך להבין שהוא עבר את הגבול.

אברהם בורג: אתן לכם דוגמה מה בעיני הוא דבר שעובר את הגבול.

אברהם בורג: לצערי אני נאלץ להתנבא שזה יקרה.

אברהם בורג: הפועל תל-אביב בכדורסל חזרה לליגת העל.

אברהם בורג: שמעון אמסלם כנראה חתם בהפועל תל-אביב.

אברהם בורג: אם יחזרו סוגי הביטויים מן הטריבונות כנגדו, המשמעות של זה בעיני היא התרת דם.

אברהם בורג: לא חשוב כרגע איזה סוג של התרת דם, אם זה הלבנת פנים ברבים ("כל המלבין פני חברו ברבים כאילו דחפו לכבשן האש") או התרת דם של ממש, זה בעיני לא ממש משנה.

אברהם בורג: אנחנו חייבים לדעת לשים את היד על הדברים האלה.

אברהם בורג: בזמנו התחלנו לטפל בסוגייה הזאת אך אחרי שהם ירדו ליגה זה הפסיק לעניין את כולם.

אברהם בורג: אני מדבר על סוג כזה של דברים, על האחריות האישית בין האוהד לבין הקבוצה שלו, ובין האוהדים לבין ההנהלה שלהם, ותמיד יש קשרים.

אברהם בורג: אני לא יודע כמה מכם יודעים שההנהלה מממנת את כתיבת המנגינות והשירים ומביאה את האוהד עם התזמורת ואת האוהד עם הזמבורה.

אברהם בורג: יש יחסי גומלין.

אברהם בורג: ההנהלות צריכות לדעת שגם הן אחראיות לאוהדים, וגם שהאוהדים אחראים להנהלות.

אבשלום וילן: אגב, לישיבות הוועדה הוזמנו מספר פעמים חוגי האוהדים.

אבשלום וילן: ההמלצה שלנו בדוח הביניים מדברת על כך שחוגי האוהדים יהיו מאורגנים במסגרת הקבוצות בהתאחדות לכדורגל.

אבשלום וילן: יש להם שני אלמנטים: הם גם מרגיעים מבית, והם גם לוקחים על עצמם אחריות ברגע שהם חלק מהמערכת.

אבשלום וילן: ההתאחדות לכדורגל התחייבה, אבל לא כל-כך הזיזה את זה.

אבשלום וילן: למשל נציגים מחוג האוהדים של מכבי חיפה השתתפו כאן במספר ישיבות.

אבשלום וילן: נתקלנו במקרה מעניין, כאשר בישיבת הוועדה השתתפו חוגי האוהדים של מכבי תל-אביב והפועל תל-אביב.

אבשלום וילן: לאחר הישיבה הם נסעו לכנס לקראת פתיחת העונה באיצטדיון בלומפילד.

אבשלום וילן: מר לוני הרציקוביץ אסף את חוגי האוהדים אך שם בפניו הם החלו לשיר שירים גזעניים.

אבשלום וילן: לאחר הישיבה פה, שבה השמיעו את כל ההתחייבויות, הם תרגלו את זה על רטוב, קשה לומר שבהצלחה גדולה.

אברהם בורג: אבל זה הנושא.

אברהם בורג: הנושא של אחריות הוא קריטי בהתמודדות עם האלימות בספורט.

אברהם בורג: אל לנו להסתפק באחריות של היחיד למעשיו, כי זה קורה בתוך קהילה, קהילת הספורט, קהילת האוהדים, קהילת הקבוצה.

אברהם בורג: הנושא האחרון הוא מה שקורה כאן בכנסת.

אברהם בורג: הייתי מבקש, חבר הכנסת וילן, שהנושא הזה יעלה לדיון במליאת הכנסת.

אברהם בורג: אתה תגיד מתי זה נוח לך ואני אסדר את לוח הזמנים.

אברהם בורג: אם חברי כנסת ירצו להתייחס, מה טוב.

אברהם בורג: אם לא ירצו להתייחס, זה כבר שאלה של התנהלות פרלמנטרית.

אברהם בורג: אני סבור שחשוב שהנושא הזה יידון במליאה, ואני מקווה שגם יקבל את הכיסוי הראוי, שהציבור יראה שזה קורה, ומהמליאה הוא ישוב הנה להגדרת היעדים לקראת העונה הבאה של עבודת הוועדה.

אברהם בורג: על מה שהיה ועל מה שיהיה, כל מה שאני מבקש הוא רק לברך על רוב טוב, להודות ולהגיד יישר כוח גדול על מה שעשיתם כאן.

דני קסטן: לפני שאני אברך אני רוצה להקדים ולומר לוועדה, שאני שותף לה בדרך עקיפה משום שנציג שלנו יושב בוועדה ומקפיד להגיע באופן קבוע לישיבות, וגם ליושב-ראש הוועדה חבר הכנסת אבשלום וילן, שהזדמן לי לפחות פעם אחת לשבת איתו אחרי אירוע במשחק כדורסל מסוים, ראשית אני רוצה לומר שתבורכו.

דני קסטן: אני חושב שנעשית פה עבודה יוצאת מן הכלל.

דני קסטן: אני חושב שעצם ההילה הציבורית שניתנת על-ידי הכנסת, על-ידי חברי הכנסת ויושב-ראש הוועדה, היא חשובה מאין כמוה, אף מעבר לספורט.

דני קסטן: אנחנו עסקינן פה בספורט אבל אנחנו יודעים שספורט הוא לא בית-מרקחת.

דני קסטן: כאשר אנחנו לא יושבים בבתי-מרקחת אלא באיצטדיוני כדורגל וכדורסל אז הקהל הוא במידה מסוימת לא סטרילי.

דני קסטן: עד שמגיעים לאלימות המרחק הוא גדול, אבל כאשר מגיעים לאלימות אז בוודאי שיש צורך לגדוע אותה ככל הניתן.

דני קסטן: אני מוכרח לומר שאני מצטער שאנחנו צריכים בכלל לשבת בחברותה כזאת, כפי שאנחנו יושבים היום, על מנת למנוע אלימות במגרשי הספורט.

דני קסטן: אתה דיברת על ה-NBA לדוגמה.

דני קסטן: מי שביקר שם במשחקים ומצא שוטר בתוך האיצטדיון, שיבוא ויספר לנו.

דני קסטן: שם אין דבר כזה, אין משטרה בתוך איצטדיונים.

דני קסטן: בחלק גדול מהמגרשים באירופה המשטרה נמצאת אך ורק כדי לכוון את הצופים ליציעים הראויים אבל בוודאי שלא כדי לשמור כנגד אלימות שמתפרצת במגרש.

אברהם בורג: אם כי יש גם תרבויות ספורט אחרות בעולם.

דני קסטן: כאן אני מגיע לדבריו של יושב-ראש הכנסת על החברה שבה אנחנו חיים.

דני קסטן: אני חושב שדווקא הוועדה הזאת, שעושה עבודתה מזה זמן רב ומגישה פה את דוח הביניים, היא ציון דרך אולי לחברה כולה.

דני קסטן: אם דרך הוועדה הזאת נזכה להיות ציון דרך לחברה הישראלית שהיא חברה אלימה - אולי אני מגזים במידה מסוימת, חברה אלימה במרכאות - אז על כך תבורכו.

דני קסטן: אני מאוד ממליץ שזה יעלה גם במליאת הכנסת, כפי שנאמר פה.

דני קסטן: מובטח לכם שבוודאי מהאיגודים ומההתאחדויות הספורט תקבלו את כל הסיוע הנדרש.

דני קסטן: תודה.

אברהם בורג: מר דני קסטן, האם יש סיכוי שההתאחדויות והאיגודים השונים ידונו בדוח במסגרות שלהם כדי שזה גם ייצא החוצה?

דני קסטן: ללא כל ספק.

דני קסטן: אני גם רוצה לומר - אני יכול להעיד על איגוד הכדורסל, אבל עד כמה שידוע לי כך זה גם בהתאחדות לכדורגל - הדברים נדונים ונעשים.

דני קסטן: יצאנו בקמפיינים כנגד האלימות לא פעם ולא פעמיים.

דני קסטן: יצאנו לקמפיין אדיר שעלה בכספים רבים מאוד ונתמך אז על-ידי המאמץ הראשי של הליגה שלנו, אורנג', על מנת להקטין עד כמה שאפשר את האלימות בישראל.

דני קסטן: אגב, כל זה בשיתוף עם ארגון השחקנים ועם הקבוצות.

דני קסטן: אני מקווה שכך נמשיך.

דני קסטן: אין שום ספק שהדוח שהונח פה יעלה לדיון בנשיאות איגוד הכדורסל.

מיכאל נודלמן: אין ספק שאלימות לא יכולה להיפסק ברגע אחד.

מיכאל נודלמן: הרגשתי פה במשך כל הישיבות שמהאנשים שיושבים פה באופן קבוע - משרד המדע, התרבות והספורט, המשטרה, נציגי ההתאחדות לכדורגל ואיגוד הכדורסל - אנחנו תמיד מקבלים פידבק חיובי.

מיכאל נודלמן: אני חושב שאנחנו צריכים להמשיך לעבוד.

מיכאל נודלמן: עוד פעם אני אומר שהאלימות לא תיעלם בבת אחת.

מיכאל נודלמן: נכון אמר יושב-ראש הכנסת שאם החברה אלימה אז יש גם אלימות בספורט.

מיכאל נודלמן: אבל יש גם קשר אחר.

מיכאל נודלמן: אם בספורט אנחנו נפחית קצת את האלימות אולי זה ישפיע גם על החברה בכיוון הזה.

מיכאל נודלמן: הרגשתי בכל הישיבות שלנו שיש התקדמות כלשהי, שיש הבנה מסוימת בין כולם שצריכים לעשות משהו כדי להקטין את האלימות.

מיכאל נודלמן: אני מבקש להודות ליושב ראש הוועדה, חבר הכנסת וילן, ולחברי הכנסת שהשתתפו בכל הישיבות ונתנו מהידע שלהם כדי להצליח.

משה אביבי: אני חושב שזה פעם ראשונה שניתן טיפול שורש בהיקף כל-כך משמעותי בכל התחומים הרלוונטיים בנושא האלימות בספורט.

משה אביבי: אנחנו כאיגודים והתאחדויות תמיד התמודדנו אל מול אלה הכפופים לנו, השחקנים, בעלי התפקידים והקבוצות.

משה אביבי: בהמשך לדבריו של יושב-ראש הכנסת, אכן נושא האחריות השילוחית קיים בתקנונים שלנו.

משה אביבי: כאשר אוהד זורק חזיז למגרש או מבצע פעילות כלשהי אנחנו מעמידים לדין ומענישים את הקבוצה באחריות שילוחית, למרות שהקבוצות התמרמרו לא אחת על העניין הזה.

משה אביבי: הן עושות מאמצים רבים על מנת שהאוהדים לא יתנהגו כפי שהם מתנהגים ובכל זאת מוטלת עליהם אחריות שילוחית, במובן של אחריות מוחלטת.

משה אביבי: ברגע שאירע משהו, הקבוצה נושאת באחריות למעשי אוהדיה.

משה אביבי: לא תמיד זה עזר כלפי האוהדים, לא תמיד הם ראו בזה סימן שהם מזיקים לקבוצה שלהם.

משה אביבי: זה היה מאוד מתסכל משום שבעצם אנחנו לא יכולים לעשות שום דבר כלפי האוהדים.

משה אביבי: הם לא כפופים להתאחדות לכדורגל או לאיגוד הכדורסל.

משה אביבי: הם באים, קונים כרטיס ונכנסים למגרש.

משה אביבי: יש להם משקל מאוד משמעותי בכל הנושא של תרבות, של התנהגות בכלל, ובמגרשי הספורט בפרט.

משה אביבי: לכן היה צריך לעשות טיפול שורש גם בתחום החקיקה.

משה אביבי: בעקבות המלצות הביניים של ועדת החקירה עברה שורה של חוקים.

משה אביבי: אני מבין שהיום אמור לעבור החוק האחרון בסדרה.

משה אביבי: החקיקה הזאת בהחלט עשיה לתרום הרבה מאוד, במובן הזה שהאוהדים יבינו שלהתנהגות חריגה, להתנהגות אלימה יש מחיר, מחיר מיידי.

משה אביבי: מה שחשוב פה הוא המחיר המיידי.

משה אביבי: כשם שבכדורגל כאשר קורה משהו ביום שבת, ביום רביעי זה נפתר בבית-הדין וזה הליך שלא נמשך זמן רב - לא משבת לשבת אלא משבת לרביעי - כך גם לגבי אוהדי הספורט.

משה אביבי: אם אוהד ספורט יידע שאם בשבת הוא יתנהג לא טוב אז באותו רגע יסתבר לו שבמשך חודש או שנה הוא לא יוכל להגיע למגרשי הספורט, הוא יבין שהוא משלם מחיר אישי וישיר.

משה אביבי: נושא אחר שהוא חשוב מאוד הוא כל נושא החינוך.

משה אביבי: עוד לא שמענו את מר זוכמן.

משה אביבי: החינוך לא צריך להיות רק במסגרות שלנו, של בתי-הספר לכדורגל ושל מחלקות הנוער, שזה חשוב מאוד אבל זה חלק מקהל האוהדים ולא כולו.

משה אביבי: אני חושב שטוב היה להכניס את הנושא הזה גם למערכת החינוך עצמה, בשיעורי ההתעמלות, שיעורי האזרחות או שיעורי המחנך.

משה אביבי: אם יהיה טיפול גם בנושא האכיפה וגם בנושא החינוך, אני חושב שאלה ביחד יכולים בהחלט להביא לשיפור שאנחנו כל-כך מייחלים לו.

משה אביבי: נפגשתי השבוע עם היועץ המשפטי לממשלה בנושא הזה.

משה אביבי: הוא ביקש לדעת כיצד אנחנו מתייחסים לנושא של הקריאות הגזענות ולאלימות.

משה אביבי: עדכנתי אותו שאנחנו כבר שנתיים פועלים על-פי אותו סעיף בתקנון שלנו, על-פי הנחיות של פיפ"א ואופ"א בנושא האלימות.

משה אביבי: הוא אמר שהם לקחו כ-Test case מקרה מסוים בעקבות התיקון בחוק והם מטפלים בו ומעמידים לדין פלילי אוהד שהתנהג באלימות במגרשי הספורט.

אברהם בורג: האם באנגליה ובבלגיה גם עשו שינויים בחקיקה הראשית?

אברהם בורג: אני מתכוון לחקיקה פרלמנטרית, לא על התקנות הארגוניות.

אבשלום וילן: כן, זה בדיוק המודל.

אבשלום וילן: שם עשו בדיוק אותם שינויים.

אבשלום וילן: את זה לקחנו מאנגליה, את צילומי הוידיאו והטיפול ב"קומץ".

אבשלום וילן: האנגלים השקיעו סכומי עתק באיצטדיונים ושינו את כל הסביבה הספורטיבית במשך 6-7 שנים מהקצה אל הקצה.

אבשלום וילן: הם הקימו איצטדיונים לתפארת.

אבשלום וילן: הלוואי עלינו.

אבשלום וילן: הם עשו שם מאמץ לאומי בנושא הזה.

אברהם בורג: אני רוצה לספר איזה אנקדוטה.

אברהם בורג: בבית-הספר היסודי היה לי מורה להתעמלות ששמו אלמגור, שהשתתף במשלחת הישראלית לאולימפיאדת הלסינקי.

אברהם בורג: הקונספציה של התעמלות בבית-ספר דתי היא "נפש בריאה בגוף דתי" ..., זה לא משהו רציני.

אברהם בורג: היה שיעור התעמלות אחד בשבוע.

אברהם בורג: היו מעמידים את התלמידים במגרש, היינו עושים קצת מתיחות ואז במשך שעה הוא היה נואם לנו על הגינות.

אברהם בורג: לפיכך כל שיעורי ההתעמלות שלי ב-8 השנים בבית-הספר היסודי היו הרצאות על הגינות בספורט.

משה אביבי: היום באמת צריך את זה.

דני קסטן: כדאי לעיין אולי באותה מידה - בוודאי זה קיים בהתאחדות לכדורגל ובאיגוד הכדורסל - בתקנונים של האיגודים וההתאחדויות עצמן.

דני קסטן: אנחנו מדברים פה רק על כדורגל וכדורסל אבל יש גם ענפי ספורט אחרים במדינת ישראל.

דני קסטן: חשוב שהתקנונים יהיו ראויים ושייענו לכל מה שאנחנו מדברים פה.

אברהם בורג: האם יש מישהו שמסתכל ובודק את כל התקנונים?

אבשלום וילן: משרד המדע, התרבות והספורט, על-פי חוק הספורט.

אברהם בורג: הם עוברים על תקנונים?

אייל רק: לא במובן של פיקוח על התקנונים, כי התקנונים הם של העמותה עצמה.

אברהם בורג: מר דני קסטן אמר עכשיו משהו חשוב.

אברהם בורג: נניח שאתה נותן כסף לאגודת הפינג פונג אז תגיד שתמורת הכסף הזה אתה מבקש שבתקנון יכללו יסודות מסוימים.

אייל רק: הדברים האלה נבדקים גם על-ידינו וגם על-ידי רשם העמותות.

אייל רק: לדוגמה הספציפית שנתת, מהעמותה של איגוד טניס השולחן נשלל אישור הניהול התקין מסיבות שאינן קשורות כלל לאלימות אבל זה חלק מהפיקוח על התקנון.

אייל רק: התקנון שלהם היה לא הוגן והוא לא עמד בדרישות של חוק העמותות.

אייל רק: הפיקוח נעשה בטיפול משותף של משרד המדע, התרבות והספורט ושל רשם העמותות.

אברהם זוכמן: אני יכול רק לברך על הקמת הוועדה.

אברהם זוכמן: לאור הקמתה קיבלנו תקציבים גדולים יותר, זירזו מתן תקציבים לפיתוח הנושא בתוך מערכת החינוך.

אברהם זוכמן: עם הקמת הוועדה שלחתי לפני כשנה דיווח על מטרות ויעדים שאנחנו שואפים להגיע אליהם במהלך השנה הזאת.

אברהם זוכמן: להפתעתי הרבה, אני אומר חד וחלק לוועדה, כל היעדים יושמו.

אברהם זוכמן: הוצאנו ספר שנקרא "משחק הוגן" שנשלח לכל בתי-הספר במדינת ישראל.

אברהם זוכמן: הוא מיועד למחנכים, למורי אזרחות ולמורים לחינוך גופני, עם מערכי שיעור איך לעסוק בכל מיני נושאים שקשורים בערכים ובהגינות.

אברהם זוכמן: כמו כן חידשנו הוצאה של חוברת שנקראת "הגינות בספורט - ספורט נטו", שחולקה בבתי-הספר לתלמידים שמשתתפים בתחרויות ולאחרים.

אברהם זוכמן: זה יצא בתפוצה גדולה מאוד.

אברהם זוכמן: זה אולי נושא טכני אבל מעבר לכך, עשינו המון פעולות בתוך המערכת: השתלמויות של מורים (1,200 מורים השתלמו השנה בנושא הזה); חילופי משלחות עם ארצות-הברית (לא מזמן ביקרו כאן נציגים מארצות-הברית מה-NCAA), כשהתכנית המרכזית היא אזרחות טובה.

אבשלום וילן: מר רון קופמן כתב מאמר בעיתון "הארץ", סיפר שהגיע נשיא עם תקציב של 100 מיליארד דולר וקבל על כך שאף אחד לא נפגש איתו.

אבשלום וילן: לך תספר לו שהבאת את נשיא NCAA לכאן, שנפגשנו, ישבנו ושמענו.

אבשלום וילן: אבל מה משנות העובדות?

אבשלום וילן: העיקר שאפשר להשמיץ.

אברהם זוכמן: הוא בא רק לצורך נושא אחד, הפרויקט של מניעת אלימות וקידום ההגינות.

אברהם זוכמן: הוא נסע לבתי-ספר בנהריה, בראשון-לציון ובאשדוד כדי לראות את הפרויקטים שמתבצעים בעקבות משלחות התלמידים שביקרו בארצות-הברית וחזרו משם.

אברהם בורג: אני מתנצל שאני צריך לעזוב.

אבשלום וילן: תודה ליושב-ראש הכנסת.

אברהם זוכמן: בחודש יולי הקרוב שוב תצא משלחת של 30 תלמידים עם 5 מורים מ-5 בתי-ספר לסמינר שעושה נשיא NCAA בתחום הזה.

אברהם זוכמן: אני כמובן אעביר בכתב לכל החברים בוועדה הנכבדה הזאת פירוט של כל מה שנעשה במערכת החינוך לטובת העניין.

אברהם זוכמן: שוב, אני חושב שעצם הקמת הוועדה תרמה לנושא הזה המון.

אברהם זוכמן: נציגים של איגודים שרוצים שאנחנו נשתלב בתחומים מסוימים, או רוצים להשתלב יחד איתנו, אנחנו נשמח לעשת כמיטב יכולתנו.

אבשלום וילן: מועצת ההימורים, אתם הייתם בכותרות בחודשים האחרונים.

יצחק וקנין: ראשית אני רוצה לברך את הוועדה.

יצחק וקנין: אני לא השתתפתי בדיוני הפורום הזה אבל אני כמובן מכיר את הנושא מקרוב.

יצחק וקנין: אני רוצה לנצל את ההזדמנות שניתנה לי ולהציג דווקא פן אחר, קטן, שלדעתי יש להתייחס אליו, ובפרט אם הוועדה תמשיך ותפעל, כפי שיושב-ראש הכנסת הנְחה כאן.

יצחק וקנין: אני רוצה להתייחס לעניין שקשור למשטרת ישראל ושאנחנו מתעלמים ממנו.

יצחק וקנין: אנחנו כל הזמן רק רואים את הקהל, ויש הרי אלימות בספורט, הגענו למסקנה הזאת וצריך לטפל בעניין, וכל מה שנאמר הוא נכון.

יצחק וקנין: הגענו לסיטואציה מאוד קשה כאשר 10 אוהדים העבירו מכתב למשטרת ישראל, במקרה האחרון אלה היו אוהדי ביתר ירושלים, שהם יגרמו לאווירה כזאת וכזאת במגרש בפתח-תקווה ולכן על המשטרה להעביר את המשחק למגרש אחר.

יצחק וקנין: אני כבר לא מדבר על הנושא של הערך הספורטיבי.

יצחק וקנין: אני רק שואל, האם אנחנו נכנעים לאותן קבוצות?

יצחק וקנין: האם האלימות בסופו של דבר מנצחת?

יצחק וקנין: תראה מה קורה בשבת כאשר הקהל מגיע, איך מגיע הקהל של הקבוצה היריבה.

יצחק וקנין: במקרה הזה הם נפגשו עם קהל של מכבי פתח-תקווה, קבוצה שיש לה קהל מועט.

יצחק וקנין: אילו היו מעבירים את המשחק של מכבי תל-אביב אני מתאר לעצמי שהיתה שם אלימות נוראה.

יצחק וקנין: 10 אוהדים כותבים מכתב שהם מתכוונים להגיע באלפיהם והנה משטרת ישראל מסייעת ביודעין לתוצאה של המשחק.

יצחק וקנין: שבוע לאחר מכן, בדיוק על-ידי אותה קבוצה שמפעילה לחץ בירושלים מול המטה הארצי, היתה תביעה להעביר את המשחק של קבוצת מכבי קריית-גת.

יצחק וקנין: הנושא הזה לא יישכח לאורך שנים.

יצחק וקנין: סיפור של שמעון אמסלם הוא אפס על יד זה.

יצחק וקנין: אם אני הייתי אוהד מכבי קריית-גת לא הייתי סולח לעולמים, כי אם היתה לי עוד נקודה אחת בטבלה לא הייתי יורד ליגה, ואם הייתי משחק בבית הייתי מנצח  את המשחק, או לפחות היה לי סיכוי.

יצחק וקנין: אסור לתת פרס לאלימות.

יצחק וקנין: לא רק האוהדים, גם המערכת צריכה לבדוק את עצמה.

יצחק וקנין: תודה.

אבשלום וילן: נציגי משטרת ישראל יהיו האחרונים.

אבשלום וילן: זמננו קצת קצר כי אני צריך ללכת לוועדה המיוחדת לתכנית החירום הכלכלית ושם תיכף מתחילים בהצבעות.

אבשלום וילן: לפיכך נגמור את הסקירות, נציע איזה מודל, תתייחסו ונוכל להתקדם.

חיים רמון: כחברים בוועדה אנחנו רק יכולים לברך על אופי הפעילות שלה.

חיים רמון: למעשה היא התייחסה לכל האלמנטים ולא התמקדה רק בפן אחד.

חיים רמון: היא עסקה גם בתנאים הפיזיים של המגרשים, גם בשינויי החקיקה ושיפור הכלים.

חיים רמון: אכן כפי שציינת התחלנו כבר להשתמש בכלים האלה.

חיים רמון: יש עוד מספר תקנות שנמצאות כרגע בשלבי סיום.

חיים רמון: לדעתי זה ייתן לכל המערכת בעונת הספורט הבאה כלים יותר טובים להתמודדות.

חיים רמון: לגבי ההערה של מר שני, למשטרת ישראל, למפקדים בשטח יש אחריות אישית למשחקים.

חיים רמון: אין להם שום אינטרס בשום כיוון.

חיים רמון: השיקולים הם מקצועיים נטו.

חיים רמון: השיקולים מתבססים על מספר רב של היבטים, גם מודיעיניים, גם קיבולת המגרש והיכולת לקלוט את מספר האוהדים הצפוי.

חיים רמון: יש לנו ניסיון מהעבר ולאותם מפקדים בשטח כאשר הם שוקלים את הדברים יש אחריות אישית ברגע שהם מאשרים את המגרשים.

חיים רמון: אנחנו רוצים שיהיה מענה הולם.

חיים רמון: הכלים הנוספים שנמצאים כרגע בשלבי פיתוח גם עם אגף משטרה בקהילה שלנו מתייחסים לשילוב של הקהילה, שילוב של האוהדים.

חיים רמון: יש פה הרבה מה לעשות.

חיים רמון: מבחינתנו לקראת העונה הבאה, אם כל הגורמים שעוסקים בזה גם יָראו דוגמה אישית ואחריות אישית אפשר יהיה לראות שזה אירוע תרבותי פלוס.

חיים רמון: אני מקווה שניתן יהיה לגייס את המשאבים על מנת לשפר את המתקנים, כי זה גם משפיע.

חיים רמון: אנחנו גם נמצאים בשלבי סיכום של העונה והכנה לקראת העונה הבאה.

חיים רמון: נכין דוח נתונים שהוועדה תקבל עותק ממנו.

אבשלום וילן: האם על-פי ההתרשמות שלכם ירדה רמת האלימות בספורט?

חיים רמון: במגזרים מסוימים כנראה שהפעילות של הוועדה השפיעה על הנתונים והיתה ירידה באלימות.

חיים רמון: לדעתי תוך שבועיים נוכל להציג לך נתונים.

חיים רמון: אנחנו מתחילים להרגיש את ההשפעה.

יצחק וקנין: עם כל הכבוד, אם אני הייתי יושב שם יכול להיות שגם אני הייתי אומר אותם דברים שאתה אומר, אבל אין לזה שום כיסוי.

יצחק וקנין: המתקן בפתח-תקווה מכיל 6,000-7,000 מקומות ישיבה וצפי הקהל הוא לא יותר מ-4,000 איש.

יצחק וקנין: לא יתכן שלא יאשרו את המגרש לאור לחץ של אוהדים.

יצחק וקנין: ראיתי את ההודעה של משטרת ישראל.

אבשלום וילן: אתה חוזר למקרה פרטי.

יצחק וקנין: זה לא מקרה פרטי.

יצחק וקנין: הוא מקיש על כל צורת החיים שלנו בספורט.

אבשלום וילן: אני מוכן להקדיש לנושא הזה דיון שלם אבל כרגע כשאנחנו בישיבת סיכום אני לא יכול להסכים שזמן הוועדה ינוצל לדיון במקרה פרטי.

אייל רק: אני רוצה, כמו כל קודמי, להודות ליושב-ראש הוועדה ולחבריה על קידום הנושאים שהם בטיפול שוטף של המשרד שלנו, כולל גולת הכותרת של שינויי החקיקה, וגם על שיתוף הפעולה של שני משרדים שלא נזכרו כאן, שיתוף פעולה מעולה עם משרד המשפטים וגם עבודה משותפת עם משרד הפנים, שבלעדיהם לא יכולנו להביא את הדברים האלה לכדי השלמה.

אייל רק: אני רוצה לעדכן לגבי שתי השלמות שאנחנו עושים.

אייל רק: הראשונה היא תקנות התכנון והבניה שיאפשרו סופית ורשמית את הסרת הגדרות ובמקומן נקיטת אמצעים אחרים שיפרידו את המגרש מהיציעים.

אייל רק: התקנות האלה הועברו לפרסום ברשומות ו-30 ימים מיום הפרסום ברשומות הן גם תיכנסנה לתוקף וניתן יהיה להתחיל את ההליכים הרשמיים של קבלת היתרים לפי התקנות מוועדות התכנון המקומיות.

אייל רק: העדכון השני הוא לגבי תקנות הבטיחות במקומות ציבוריים, תיקון שנועד לאפשר העמדה לדין על עבירות של ירידה למגרש, השלכת חפצים וכל מה שמפורט בדוח.

אייל רק: לגבי התקנות האלה הושלמה העבודה עם משרד המשפטים.

אייל רק: הן נשלחו על-ידי שר הפנים לשר המדע, התרבות והספורט ולשר לבטחון פנים, לפי החוק, להתייעצות איתם.

אייל רק: ההתייעצות כמובן תהיה מאוד קצרה כיוון שהיינו שותפים בהליכים המוקדמים.

אייל רק: התשובות ינתנו אני מקווה לכל המאוחר בתחילת שבוע הבא, תשובות חיוביות, והן יובאו לאישור ועדת הפנים ואיכות הסביבה של הכנסת, בתיאום עם היועצת המשפטית של הוועדה הזאת, על מנת לקבל את אישורה לפי מה שנדרש בחוק העונשין.

אייל רק: לאחר קבלת אישורה הן ייחתמו על-ידי שר הפנים ויכנסו לתוקף לאחר פרסומן ברשומות.

משה אביבי: מדבריך הבנתי שמשלימים את ההליך בכל מה שקשור לחוק התכנון והבניה והתקנות שלו לצורך הורדת הגדרות.

משה אביבי: בפועל הורדו כבר גדרות במגרשים מסוימים, למשל בחיפה.

משה אביבי: אני שואל אם כך, האם היה איזה הליך נפרד או מזורז שאיפשר את זה?

משה אביבי: על איזה בסיס זה נעשה עד היום?

אייל רק: יכול להיות.

אייל רק: אני צריך לבדוק את זה בכל אחד מהמקרים.

אייל רק: זה לא נבדק על-ידי המשרד שלנו ספציפית.

אבשלום וילן: אני בהחלט מקבל את הצעתו של יושב-ראש הכנסת.

אבשלום וילן: אנחנו נניח את הדוח הזה על שולחנה של הכנסת.

אבשלום וילן: בינתיים כל מי שרוצה לקרוא את הדוח בעיון בבית ולהציע הערות, תיקונים או שיפורים מוזמן לעשות את זה.

אבשלום וילן: למשל העיר עו"ד אביבי שגם בתקנון ההתאחדות לכדורגל היו החמרות אך זה לא צוין בדוח הוועדה.

אבשלום וילן: את כל התיקונים הקטנים תעבירו למר פז כהן, העוזר הפרלמנטרי שלי, או לגברת דלית אזולאי, מנהלת הוועדה.

אבשלום וילן: עוד כשבועיים נקיים את הדיון במליאת הכנסת.

אבשלום וילן: אני חושב שזה חשוב בעיקר כדי ליצור את התהודה הציבורית לעבודת הוועדה.

אבשלום וילן: אני מלכתחילה נקטתי בקו של שיתוף.

אבשלום וילן: אני לא מאמין באירועי סולו.

אבשלום וילן: הוועדה הזאת יכולה להצליח רק אם היא תוביל מהלך רב שנתי והיא תעבוד עם כל הגורמים במשותף.

אבשלום וילן: לכן הדבר החשוב ביותר הוא שיתוף הפעולה בין משרדי הממשלה, בין משטרת ישראל, בין ההתאחדויות הוולונטריות ובינינו כדי לקדם את הנושא של מניעת האלימות.

אבשלום וילן: הוקמה לאחרונה ועדת בדיקה על-ידי משרד המדע, התרבות והספורט על הנעשה בהתאחדות לכדורגל, בראשות השופט סטרשנוב.

אבשלום וילן: אנחנו על כל פנים לא נמצאים בקטע הזה.

אבשלום וילן: אנחנו עוסקים במניעת האלימות ובגיבוש מהלך משותף למאבק באלימות.

אבשלום וילן: מה שהם יעשו בתחום פעולת ההתאחדות לכדורגל, זה נושא שלהם.

אבשלום וילן: איפה בכל אופן יש חיבור?

אבשלום וילן: פה אני חושב שאנחנו חייבים לשמור על האינטרסים של הוועדה.

אבשלום וילן: החיבור הוא באותו נושא שדיברתי עליו קודם, בעניין ההימורים הבלתי חוקיים והשפעתם גם על רמת האלימות.

אבשלום וילן: הדברים נמצאים בחקירה משטרתית כרגע ולפיכך אנחנו לא נוכל לעסוק בהם ישירות עד אשר תיגמר החקירה ויהיו התפתחויות.

אבשלום וילן: בעניין האמצעים, כפי שאמרתי קודם, אין לי ספק שחייבים לקדם את העניין בשנה הקרובה ולקיים מאמץ לאומי.

אבשלום וילן: מתוך הכספים המגיעים מההימורים בספורט, ובהנחה שכתוצאה מהמהלך של משחק "ווינר" וממשחקים אחרים שיפותחו המועצה להסדר ההימורים בספורט תצליח להגדיל את הכנסותיה, ובשיתוף עם ההתאחדות לכדורגל נלך לשדרוג של רמת המגרשים הן בליגות הגבוהות אבל לא פחות מכך בליגות הנמוכות, שם נמצאים מוקדי האלימות.

אבשלום וילן: הסתובבתי קצת בשנה וחצי האחרונות במגרשים.

אבשלום וילן: גם נסעתי בין היתר לניחום אבלים באיזה מקרה של קרב יריות בליגות הנמוכות.

אבשלום וילן: שמעתי על דברים מאוד קשים.

אבשלום וילן: ראיתי מגרשים בליגה הלאומית, בעיקר בכפרים ערביים, שיש בהם תת-תנאים.

אבשלום וילן: אני כל הזמן מסתכל גם על אירופה.

אבשלום וילן: אנחנו רואים את ההבדל ברמת האיצטדיונים, לאן האירופאים הלכו.

אבשלום וילן: אני מסתכל עכשיו על המונדיאל, על המגרשים בקוריאה וביפן.

אבשלום וילן: רק מהתמונות כואב הלב, מה שהם "הרימו".

אבשלום וילן: במדינות האלה "מרימים" כל דבר, מישהו נותן הוראה מלמעלה, כולם עוברים לדום ומתחילים לבצע.

אבשלום וילן: אני לא מקנא בסגנון החיים הזה אבל בהחלט בתוצאות, ברמה, איך שהם נותנים תנאים לספורט ולאוהדים.

אבשלום וילן: זה בהחלט אתגר.

אבשלום וילן: היו כל מיני המלצות שהמלצנו בדוח הביניים שאני רוצה בשנה הבאה לטפל בהן.

אבשלום וילן: למשל כל הנושא של חוגי האוהדים, המעורבות של האוהדים.

אבשלום וילן: אני משווה אותנו לאנגליה, שם לכל קבוצה יש חוג אוהדים שמוציאים עלונים, עיתונים ויש להם חולצות דגלים ואביזרים של המועדון.

אבשלום וילן: הם חיים את האווירה סביב הקבוצה ויוצרים תרבות שלמה של חוגי אוהדים.

אבשלום וילן: בארץ ראיתי דווקא בכמה קבוצות כדורסל בליגת העל את התרבות הזאת של חוגי האוהדים, את ההתלהבות הזאת.

אבשלום וילן: גם שם ראיתי שהיו קצת התפרעויות, ודווקא מדובר על בני נוער, וצריך לתעל את זה לתוך תחומי המגרש.

אבשלום וילן: בשבוע הבא אנחנו נסגור את הדוח התקופתי ונגיש אותו למליאת הכנסת.

אבשלום וילן: אתם תקבלו הזמנה בעוד 2-3 שבועות.

אבשלום וילן: אם עד אז משטרת ישראל תוכל להעביר לנו את הדוח הסטטיסטי השנתי שלה על מצב האלימות, לא איכפת לי גם לחכות עוד כמה ימים.

אבשלום וילן: הכנסת יוצאת לפגרה ב-24.7 אבל כמובן שלא נחכה לשבוע האחרון, שאז יהיו הררי חקיקה ומליאת הכנסת תעבוד קשה.

אבשלום וילן: הייתי מעוניין להציג את זה בפני המליאה עד השבוע האחרון של חודש יוני או השבוע הראשון של חודש יולי, בתיאום עם יושב-ראש הכנסת.

אבשלום וילן: אני מקווה שנוכל אז להציג גם את הדוח הסטטיסטי של משטרת ישראל.

אבשלום וילן: לנו אין שום נתונים.

אבשלום וילן: מה שייכתב בדוח הסטטיסטי יצורף לדוח הוועדה לעיון חברי הכנסת כדי שנראה במה דברים אמורים.

אבשלום וילן: אני לא מציע ליָפות שום נתון.

אבשלום וילן: בתקווה שבאמת נהיה אז כבר אחרי גמר המונדיאל, נהיה באווירה ספורטיבית אני מקווה, ונוכל עם התנופה הזאת לקיים את הדיון במליאה.

אבשלום וילן: תודה לכולכם ולהתראות בישיבות הבאות.